KLASA: 400-04/23-01/1

URBROJ: 2196-4-5-01-23-5

U Vinkovcima, 06. srpnja 2023. godine

**BILJEŠKE UZ FINANCIJSKE IZVJEŠTAJE ZA RAZDOBLJE**

**OD 01. SIJEČNJA DO 30. LIPNJA 2023. GODINE**

Osnovna škola Ivana Gorana Kovačića u Vinkovcima, jedna je od sedam osnovnih škola u Vinkovcima. Škola obavlja djelatnost osnovnog obrazovanja kao javna ustanova. Zadaće i ciljevi osnovnog školstva ostvaruju se prema utvrđenim nastavnim planovima i programima, koji su sastavni dio Godišnjeg plana i programa rada Škole i školskog Kurikuluma.

Odgojno-obrazovni rad ostvaruje se u dvije smjene, u 25 razrednih odjela. U ovoj školskoj godini 2022./2023. imali smo 458 učenika. U školi je zaposleno 57 djelatnika. Stručni tim škole čine stručni suradnici: pedagog, defektolog i knjižničar. Upisno područje naše Škole je poprilično raspršeno pa tako pojedini učenici imaju udaljenost od kuće do škole veću od tri kilometara.

Škola materijalne, tekuće i investicijske rashode financira iz proračuna jedinice lokalne i područne samouprave Grada Vinkovaca, dijelom iz Vukovarsko-srijemske županije te iz vlastitih prihoda, odnosno pružanjem usluge najma dvorane i školskog prostora.

**Izvještaj o prihodima, rashodima, primicima i izdacima – Obrazac PR-RAS**

Ukupni prihodi poslovanja povećani su za 27,6 % u odnosu na prethodnu proračunsku godinu i iznose 737.546,94 eura, a najveći udio odnosi se na prihod MZO-a u iznosu od 602.563,53 eura od čega se najveći udio odnosi na bruto plaće, naknade, prijevoz zaposlenika te na prehranu učenika od ove godine. Na poziciji 639 koja se odnosi na Prijenosi između proračunskih korisnika istog proračuna povećani su za 77% i iznose 23.912,99 eura jer se povećao i broj pomoćnika u nastavi u odnosu na prethodnu godinu u istom razdoblju. Prihodi iz nadležnog proračuna Grada Vinkovaca ukupno su povećani za 49,9%, a odnose se na prihode za nabavu nefinancijske imovine kojim se prenamijenio prostor u blagovaonicu škole te opremanje iste u ukupnom iznosu od 28.017,50 eura, dok prihodi za financiranje rashoda poslovanja su neznatno smanjeni u odnosu na prethodno razdoblje i iznose 55.789,18 eura.

Prihodi od pruženih usluga od iznajmljivanja školskog prostora i dvorane iznose 3.664,22 eura i smanjeni su za 20% u odnosu na prethodnu godinu budući da se dio prostora škole koji se iznajmljivao, početkom godine prenamijenio u blagovaonicu. Škola je u ovoj godini primila donacije od trgovačkih društava u iznosu od 6.728,34 eura koji će se iskoristiti za opremanje škole i poboljšanje uvjeta.

Ukupni rashodi poslovanja čine rashodi razreda 3 koji su povećani za 15,5% u odnosu na prethodno razdoblje i iznose 693.775,84 eura, a najvećim dijelom odnose se na rashode za zaposlene u iznosu od 560.345,01 eura. Službena putovanja u ovom razdoblju su znatno smanjena i iznose 5.600,22 eura, a to je iz razloga što u ovoj godini nije bilo putovanja i stručnih usavršavanja iz projekta ERASMUS KA1. Financijski rashodi su znatno smanjeni u odnosu na prethodno razdoblje jer više nije bilo isplata iz sudskih presuda. Naknade građanima i kućanstvima su znatno porasle u odnosu na prethodno razdoblje i iznose 53.303,03 eura, a to je zbog uvođenja besplatne prehrane učenika u školi od ove godine.

Rashodi za nabavu nefinancijske imovine koji se nalaze u razredu 4 iznose 30.542,29 eura, a odnose se najvećim dijelom na adaptaciju blagovaonice i opremanje iste. Tako ukupni rashodi poslovanja iznose 724.318,13 eura. Višak prihoda poslovanja u ovoj godini stoga iznosi 13.228,81 euro, dok je preneseni višak prihoda iz prethodne godine 22.523,84 eura. Prosječan broj zaposlenika na osnovi stanja na početku i na kraju izvještajnog razdoblja iznosi 57, dok je prosječan broj zaposlenih na osnovi sata rada 52.

**Izvještaj o obvezama**

Stanje obveza na dan 1.siječnja iznosi 101.879,68 eura, a stanje obveza na kraju izvještajnog razdoblja iznosi 108.907,78 od kojih se najveći udio odnosi na bruto plaće zaposlenika Škole.

 Ravnatelj:

dr.sc. Mario Lovrić